**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περιφέρειας Στερεάς Ελλάδας .**

Τηλ.: **6974881331,** fax: **2674022211,** web site: [**www.eakp.gr**](http://www.eakp.gr), email: [**info@eakp.gr**](mailto:info@eakp.gr)

**Λαμία 19 Οκτωβρίου 2020**

Προς: Προεδρείο Δ.Σ. Ε.Υ.Π.Σ. Περ/ρειας Στερεάς Ελλάδας

Κοιν/ση: Μέλη Ε.Υ.Π.Σ. Περ/ρειας Στερεάς Ελλάδος

Θέμα: « Πρόταση για συζήτηση ως προ ημερήσιας διάταξης θέμα στο Δ.Σ. της Ένωσης

που θα πραγματοποιηθεί στις 20/10/20 **»**

**Η Ε**νωτική **Α**γωνιστική **Κ**ίνηση **Π**υροσβεστών Στερεάς Ελλάδος, υποβάλλει στο προεδρείο της Ένωσης το παρακάτω θέμα για να συζητηθεί ως προ ημερήσιας διάταξης, στη συνεδρίαση του Διοικητικού Συμβουλίου, την Δευτέρα **20/10/2020.**

**Θέμα προ Ημερήσιας Διάταξης:** **« Διεξαγωγή κινητοποιήσεων ».**

**Κρίνετε επιτακτική ανάγκη η άμεση διοργάνωση κινητοποιήσεων.** Η αντιπυρική περίοδος πλησιάζει στο τέλος της και **ο απολογισμός για τους πυροσβέστες είναι βαρύς μετά την ψήφιση του Ν. 4662/2020.** Όλοι νιώσαμε στο πετσί μας την εντατικοποίηση στον χώρο εργασίας μας και ήταν ένα μικρό δείγμα για το τι μας περιμένει στο μέλλον, με δεδομένο ότι το φετινό καλοκαίρι ήταν σχετικά ήπιο από την άποψη των καιρικών συνθηκών.

Ο πολυδιαφημισμένος σχεδιασμός για την νέα αντιπυρική περίοδο δεν απέδωσε τα αναμενόμενα, και ήταν φυσικό επακόλουθο αφού προληπτικές παρεμβάσεις στα δασικά οικοσυστήματα δεν έγιναν και η χρηματοδότηση του Π.Σ. για τις λειτουργικές του δαπάνες διατηρήθηκε σε χαμηλά επίπεδα ενώ αντιθέτως:

* Παρατηρήθηκαν καθυστερήσεις στην στελέχωση τμημάτων που συγκροτούνται για την αντιπυρική περίοδο, όπως τα πεζοπόρα τμήματα, και το ΜΕΤΠΕ.
* Οι προσλήψεις των **1.300** νέων εποχικών πυροσβεστών δεν είχαν ολοκληρωθεί δύο μήνες μετά την έναρξη της αντιπυρικής περιόδου.
* Μεγάλες πυρκαγιές έπληξαν διάφορες περιοχές της χώρας με σημαντικές καταστροφές.
* Οι νέες δομές δεν λειτούργησαν (εποχικά κλιμάκια ), το προσωπικό δεν επαρκούσε και οι υποδομές δεν βρέθηκαν ποτέ και πολλά από αυτά κατέληξαν να είναι απλά στεγασμένα περιπολικά.
* Το μεγάλο ζήτημα της παντελούς απουσίας προληπτικών παρεμβάσεων στα δασικά οικοσυστήματα, τα ανύπαρκτα αντιπυρικά και αντιπλημμυρικά έργα ακόμη και σήμερα μετά την μεγάλη καταστροφή από τις πλημύρες στην ευρύτερη περιοχή της Χαλκίδας, άφησαν πίσω τους 8 νεκρούς.

**Οι εργασιακές μας σχέσεις έφθασαν στο χειρότερο επίπεδο που είχε γνωρίσει ο κλάδος πριν καθιερωθεί το πενθήμερο και ο κανονισμός μεταθέσεων για τον λόγο ότι:**

* **Οι συχνές επιφυλακές, με αφορμή εκτός των άλλων και τους δείκτες επικινδυνότητας,** **διέλυσαν το σταθερό χρόνο εργασίας** των πυροσβεστών και ο ελεύθερος χρόνος διαγράφτηκε από το λεξιλόγιο μας. Τα μεγάλα κενά, αυτά που ήδη υπήρχαν και αυτά που δημιουργήθηκαν από την μεγάλη διασπορά δυνάμεων παραμένουν.
* **Ο νέος κανονισμός μεταθέσεων**, με τους υπεράριθμους των υπηρεσιών που προέκυψαν με την νέα κατανομή και μέσα από ένα παμπάλαιο οργανόγραμμα, τις εξαετίες, τις μετακινήσεις, **την παράταση του χρόνου αρκετών αποσπάσεων**, οδήγησαν φέτος το καλοκαίρι στο ξεσπίτωμα πολλές οικογένειες συναδέλφων.
* **Η υγιεινή και ασφάλεια παραμένει στα αζήτητα**, το ίδιο και η αναγνώριση του επαγγέλματος ως **Β.Α.Ε.**  Συνάδελφοί μας συνεχίζουν να χάνουν την ζωή τους εν ώρα υπηρεσίας λόγω έλλειψης προληπτικών υγειονομικών εξετάσεων. Η έλλειψη επαρκούς καθαριότητας και Μ.Α.Π. στους χώρους των πυροσβεστικών υπηρεσιών περιορίζετε σε ένα αντισηπτικό και εγκυμονεί τεράστιους κινδύνους με το δεύτερο κύμα **Covid-19** να είναι προ του πυλών, ειδικά εδώ στην περιφέρειά μας έτσι όπως αποτυπώθηκε σε απόλυτους αριθμούς σε σχετική παρέμβαση της Ε.Α.Κ.Π. προς τους αρμόδιους υπουργούς στην αρχή τις πανδημίας ( βλ. eakp.gr ).

**Η Ε.Α.Κ.Π.** για όλους τους παραπάνω λόγους καιμεταφέροντας την αγωνία των μελών της Ένωσής μας **απαιτεί** από το Δ.Σ. έστω και τώρα να αναλάβει τις ευθύνες του.

**Επιτέλους, να αποφασίσει το πρωτοβάθμιο συνδικαλιστικό μας όργανο ότι πλέον ήρθε η ώρα να σταματήσουν τα δήθεν διεκδικητικά υπομνήματα και οι δήθεν διάλογοι με την κυβέρνηση και την φυσική ηγεσία, που όσο διαβεβαιώνουν για την ικανοποίηση των αιτημάτων, τόσο πιο βαθιά ριζώνει η αντεργατική πολιτική και να πάρει αποφάσεις για την οργάνωση κινητοποιήσεων, καλώντας όλες τις πρωτοβάθμιες ενώσεις και την Π.Ο.Ε.Υ.Π.Σ., για να διεκδικήσουμε τα δίκια των πυροσβεστών, οριοθετημένα μέσα σε ένα βασικό διεκδικητικό πλαίσιο αιτημάτων, όπως:**

* **Αύξηση των πιστώσεων του κρατικού προϋπολογισμού** για τις δαπάνες του Πυροσβεστικού Σώματος, στο βαθμό που θα καλύπτονται πλήρως, οι απαιτούμενες ανάγκες λειτουργίας και το σύνολο των επιχειρησιακών αναγκών του.
* **Εφαρμογή της υγιεινής και ασφάλειας στους χώρους εργασίας και στα συμβάντα. Ένταξη στα Β.Α.Ε. Χορήγηση όλων των απαραίτητων ατομικών μέσων προστασίας και παράλληλα καθημερινή καθαριότητα όλων των υπηρεσιών** ενόψει του δευτέρου κύματος του κορωνοϊού και τις προληπτικές εξετάσεις του προσωπικού. **Χορήγηση σύγχρονων Μ.Α.Π.** για την ασφαλέστερη εμπλοκή των πυροσβεστών στα συμβάντα.
* **Κατάργηση του κανονισμού μεταθέσεων** επαναφορά του αμετάθετου σε συνδυασμό με προσλήψεις κατά τόπους, ανάκληση του οργανογράμματος του αριθμού υπηρετούντων των υπηρεσιών του Π.Σ. και αντικατάστασή του με νέο που θα λαμβάνει υπόψη τις σύγχρονες ανάγκες, ενίσχυση του μόνιμου προσωπικού των Πυροσβεστικών Κλιμακίων με προοπτική αναβάθμισης σε Πυροσβεστικούς Σταθμούς.
* **Προστασία του σταθερού χρόνου εργασίας με πλήρη εφαρμογή της πενθήμερης εβδομάδας εργασίας των 37,5 ωρών. Κατάργηση όλων των επιφυλακών και θέσπιση χρηματικής αποζημίωσης για την υπερεργασία μας, καθώς και εφάπαξ χρηματική αποζημίωση των χιλιάδων οφειλόμενων ρεπό.**
* **Μονιμοποίηση όλων τ**ων συμβασιούχων και πενταετών πυροσβεστών για την κάλυψη του συνόλου των αναγκών της πολιτικής προστασίας.
* **Πλήρη αποστρατιωτικοποίηση και μετατροπή του Π.Σ. σε πολιτική διοικητική υπηρεσία του κράτους** στην βάση της εξυπηρέτησης **της κοινωνικής του αποστολής,** με αρμοδιότητες **την αντιμετώπιση** των **αστικών και δασικών πυρκαγιών,** τις **διασώσεις** και την **προληπτική πυρασφάλεια.**

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**